Spoedkameras in Goudstad werk nie | Maroela Media
Spoedkameras in Goudstad werk nie
Spoedkamera (Foto: Argieffoto, Pixabay)
Spoedkameras en draagbare toestelle waarmee spoed afgedwing word in die Stad Johannesburg is al byna 'n jaar lank buite werking.
Dit is omdat die diensverskaffers wat vir dié toerusting verantwoordelik is se dienskontrakte al op 31 Mei 2021 verstryk het.
Volgens Xolani Fihla, woordvoerder van die Johannesburgse metropolisie, sit die stad vir byna 'n jaar al sonder 'n diensverskaffer om hierdie toerusting te diens en kan hulle gevolglik nie spoedboetes uitgee nie. Spoedvrate kom en gaan en die stad se hande is afgekap.
"Die stad is wel besig om 'n nuwe dienskontrak te evalueer en te finaliseer om 'n nuwe diensverskaffer aan te stel," het Fihla aan Maroela Media bevestig.
Volgens Fihla verloor die stad miljoene rande deurdat hy nie 'n inkomste uit spoedboetes kry nie. Die stad het altyd staatgemaak op sowat R3 miljoen se inkomste per maand wat uit spoedboetes gegenereer word.
Fihla sê ondanks die inkomsteverlies is die hoofdoel van die spoedtoerusting om ongelukke te voorkom deur padreëls te handhaaf.
"Spoed is egter een van die hoofoorsake van ongelukke. En indien ons daarvoor 'n stokkie kan steek, kan ons help om ongelukke te verminder."
Die Automobiel-Assosiasie (AA) het sy skok oor die situasie uitgespreek.
"'n Ondersoek moet onmiddellik van stapel gestuur word om te bepaal wie vir dié nalatigheid aanspreeklik gehou moet word, en dissiplinêre stappe teen die betrokke individu of individue moet begin," het die AA in 'n verklaring gesê.
"Ons woon in 'n land met een van die hoogste padsterftes per capita ter wêreld. Doeltreffende verkeerswetstoepassing (saam met behoorlike vervolging van oortreders) bly van kardinale belang om hierdie situasie doeltreffend te bestuur. Hoewel die feit dat die spoedkameras nie werk nie erg genoeg is, stuur hierdie belaglike wending 'n boodskap dat die Johannesburgse metropolisie verkeerswetstoepassing nie ernstig opneem nie."
Intercape-busbestuurder sterf ná skietery
Mooi. Kameras keer nie gedrag nie, dit monitor dit net sodat daar 'n boeta gestuur kan word. Spoedhobbels en ander fisiese strukture beperk spoed. Dis net soos mense wat dink hulle is veilig want hul huise het kameras op. As daai kamera nie 'n geweer of 'n vlamwerper aan het nie, gaan hy NIKS keer nie. Jy gaan hoogstens 'n fototjie kry om vir die hof te wys.
Die ANC besit nou maar net die vermoë om tot n Chappie oneetbaar te maak. Ek glo nie die mense weet hoe onbevoeg en pateties hulle werklik is nie. Viva BEE!!